Միկոյանը պատանեկան տարիներից շատ աշխարհահռչակ կոնստրուկտորների նման չէր զբաղվել ավիացիայով։ Օրինակ` Յակովլևը դեռ մանկուց զբաղվել էր ճախրաթիռներով, Մեսսերշմիդտը կոնստրուկտոր էր դարձել շատ երիտասարդ տարիքում, իսկ Միտչելը գործարանի գլխավոր կոնստրուկտոր էր, երբ դեռ 30-ն էլ չէր բոլորել։ Միկոյանն ինժեներական ակադեմիան ավարտել էր 32 տարեկանում, իսկ առաջին կործանիչը ստեղծել էր 35 տարեկանում։ Մեծ վարպետն ապրեց ընդամենը 65 տարի։ Միկոյանի և իր ղեկավարած բյուրոյի աշխատանքային տեմպերը շատ բարձր էին։ Եվ այդ ստեղծագործական երեսուն տարիները նա աշխատեց իր կործանիչների նման «լրիվ ֆորսաժով»։ 1950-60-ական թվականներին Միկոյանն իր բյուրոյով տարեկան մի քանի բացառիկ նախագիծ էր վարում և դրանցից շատերը հաջողությամբ։ Նա իրեն լիովին նվիրեց գործին` իր կյանքի գործին, տվեց ու սպառվեց։ Շատ շուտ ծերացավ Մեծ վարպետը, իհարկե 65-ը քիչ է, եթե նա ապրեր ևս մի հինգ տարի միգուցե ԽՍՀՄ-ի պատմության մեջ արդեն լինեին սոցիալիստական աշխատանքի 17 եռակի հերոսներ։ Չէ՞ որ նա իր սոցիալիստական աշխատանքի հերոսի առաջին և երկրորդ աստղերը ստացել էր մինչև աշխարհահռչակ «ՄիԳ-21», «ՄիԳ-23» և «ՄիԳ-25» կործանիչների ստեղծելը։ Իսկ վերջիններով սահմանված թեկուզ միայն համաշխարհային ռեկորդները միանշանակ բերելու էին սոցիալիստական աշխատանքի հերոսի երրորդ աստղը։